पृथ्वी ग्रह इतना शानदार है
कि जीवन की छोटी-छोटी चीज़ों पर हमारा ध्यान ही नहीं जाता।
पर थोड़ा पास से देखो...
तो एक पूर्णतया अज्ञात दुनिया नज़र आएगी।
ऐसी दुनिया जहाँ नन्हे नायकों...
और छोटे विलक्षण प्राणियों को...
बड़ी-बड़ी बाधाओं के विरुद्ध जीतने के लिए...
असाधारण महाशक्तियों की आवश्यकता होती है।
टाइनी वर्ल्ड
ज़िंदगी बहुत तेज़ चलती है।
वर्णनकर्ता पॉल रुड
ख़ास तौर पर जब तुम छोटे हो।
यह नन्हा गिलहरी मुश्किल से महीने भर का है।
पर यह सौभाग्यशाली होगा अगर एक साल से ज़्यादा जी जाए।
देखने के लिए कितना कुछ है।
और समय बहुत कम है।
उत्तरी अमरीकी जंगल के उसके हिस्से में जीवन की कोपलें फूटने वाली हैं।
नन्हे प्राणियों...
और बड़े अवसरों के साथ।
पर नन्ही ज़िंदगियाँ पलक झपकते ही समाप्त हो सकती हैं।
खड़े रहने का कोई समय नहीं है।
तेज़ चलो।
जल्दी सीखो।
और शायद तुम पूरा साल जीवित रह पाओ।
वनप्रदेश
वसंत ऋतु की शुरुआत।
और एप्लेशियन पर्वतश्रृंखला के जंगलों में
अभी बहार आनी शुरू ही हुई है।
यहाँ इतना खाना उपलब्ध है,
कि एक छोटी गिलहरी को अपने लिए केवल आधा एकड़ धरती चाहिए।
काष्ठफल ख़ासतौर पर बहुत हैं।
यही है वह मुद्रा जिसके बल पर यह नन्ही दुनिया चलती है।
और पतझड़ के मौसम में, जब ये पककर नीचे गिरेंगे तो उसे आराम से खाना मिलेगा।
पर उससे पहले, उसे बहुत चीज़ों का सामना करना है।
एक उम्र में उससे बड़ा, ज़्यादा ताकतवर नर यहाँ पहले से रहता है।
अगर नन्ही गिलहरी को जीवित रहना है,
तो किसी दिन जल्दी ही उसे अपने लिए मुकाबला करना होगा।
पर लड़ाई करना ख़तरनाक है।
मौसम के शुरू में ही घायल हो जाना उसके लिए ठीक नहीं होगा।
उसे बिना किसी का ध्यान आकर्षित किए रहना होगा...
छिटपुट खाने की चीज़ों से गुज़ारा करना होगा...
जब तक वह मुकाबला करने लायक़ बड़ा नहीं हो जाता।
ज़्यादातर जानवरों के लिए, बसंत ऋतु बाहर निकलकर खाना शुरू करने का समय है।
नन्हे जानवरों का मेटाबोलिज़्म तेज़ होता है तो उन्हें ज़्यादा बार खाना पड़ता है।
केटरपिलर बहुत भूखे हैं...
और पक्षी भी।
सैपसकर हज़ारों गड्ढे खोदते हैं ताकि पेड़ों के बढ़ते हुए रस तक पहुँच सकें।
और अखरोट के माप के हम्मिंगबर्ड इसका पूरा फ़ायदा उठाते हैं।
यहाँ पहुँचने के लिए वे लगभग 5000 किलोमीटर उड़ कर आते हैं।
और इस मौसमी मीठे भोजन का लुत्फ़ उठाने बिल्कुल सही समय पर पहुँचते हैं।
जहाँ जंगल के ज़्यादातर प्राणी अत्यधिक सक्रिय हैं...
वहीं एक निवासी अभी भी गहरी नींद में है।
अंडे के कप से भी छोटी जगह में सिकुड़ी पड़ी,
एक जंपिंग चूहिया आठ महीने से सुप्तावस्ता में है।
अब, ख़तरा हो गया है कि वह कभी जागेगी ही नहीं।
ज़्यादा दिनों तक सोई तो वह भूखी मर जाएगी।
दो-तिहाई चूहों के साथ ऐसा ही होता है।
दूसरी ओर, इसके पड़ोसी कभी आराम नहीं करते।
उन्हें हज़ारों नन्हे मुँहों को खाना देना है।
सभी चींटियों की तरह, यह बहुत मेहनती हैं।
पर इन्हें ख़ास बनाती है, इनके रहने की जगह।
रेत के कण के माप जितने, ये इतने छोटे हैं,
कि इनका पूरा समुदाय एक बलूत के फल के भीतर समा जाता है।
यह सर्वोत्तम सुरक्षित रहने की जगह लगती है।
पर शायद किसी और के खाने में अपना घर बनाना इतना बढ़िया विचार नहीं है।
इस जंगल में दैत्य घूमते हैं।
जंगली टर्की।
अपने खाने को सुरक्षित कर कुछ कस के पकड़ कर खुद को बचाना होगा।
यह सफ़र मुश्किल हो सकता है।
कम से कम बलूत के फल मज़बूत घर बनते हैं।
और यह लुढ़क सकते हैं।
जंगल में गर्मियाँ जल्दी आती हैं।
यह हरा-भरा और समृद्ध लग रहा है।
पर तब भी, नन्ही गिलहरी का गुज़ारा मुश्किल से हो रहा है।
बलूत के फल अभी भी पके नहीं हैं।
और अपना कोई इलाका ना होने के कारण
उसे बड़े नर के इलाके में भोजन खोजना पड़ता है।
अभी भी वह लड़ाई के लिए तैयार नहीं है।
उसे थोड़ा और फूलना होगा।
बेहद निराशा के समय, गिलहरियाँ कुछ भी खाने की कोशिश करती हैं।
यहाँ तक कि घोंघा भी।
या शायद नहीं।
पर यहाँ देर तक ठहर नहीं सकते।
ऊपर एक जानलेवा ख़तरा मंडरा रहा है।
और जल्दी ही एक ख़तरा और होगा।
अभी के लिए, यह बाज़ का बच्चा खड़ा भी मुश्किल से हो पा रहा है...
उड़ने की तो बात ही छोड़ो।
उसके गिलहरियों का शिकार करने में अभी कुछ समय बाकी है।
उधर नीचे, कोई अजीब चीज़ जन्म ले रही है।
दो साल तक, कीटडिंभ के रूप में रहने के बाद,
एक गोल्फ़ की गेंद के माप का हरक्यूलिस बीटल प्रकट हो रहा है।
उसे बहुत जल्दी है...
स्वयं को श्रेष्ठ दिखाने की ताकि उसे कोई साथी मिल जाए।
पर चलना क्यों है...
जब तुम उड़ सकते हो?
संसार के सबसे भारी कीटों में से एक,
इसके पंखों की मांस-पेशियों को मज़बूत बनना होगा,
इससे पहले कि यह उड़ना शुरू करे।
अभी के लिए, चलना अधिक सही रहेगा।
पर यह इतना कठिन काम भी एकॉर्न वीविल के काम के आगे सरल लगता है।
एकॉर्न वीविल उसके माप का सौंवा हिस्सा ही है,
पर इसे उससे हज़ार गुना आगे जाना है।
उसे एक महान यात्रा करनी है...
जंगल की पत्तों की छतरी में पहुँचने के लिए।
यह सब अमूल्य बलूत के फलों की तलाश में।
ये अभी पके नहीं हैं।
पर इसे वे खाने नहीं हैं।
ये उसके बच्चों के लिए हैं।
ये उनमें छेद तभी तक कर सकती है जब तक ये हरे हैं।
एक अंडे के लिए कितनी मेहनत।
और इसे और बहुत बलूत के फल भरने हैं।
जंगल की धरती पर, जंपिंग चूहे में हलचल होने लगी है।
इसे अब जल्दी उठना ही होगा।
अभी, वह बदलते मौसम और उसके सिर के ऊपर उमड़ती लड़ाई से...
आनंदपूर्वक अनभिज्ञ है।
हरक्यूलिस बीटल लट्ठे के ऊपर तक पहुँच गया है।
पर आराम करने का कोई समय नहीं है।
प्रतिद्वंदी एकदम पीछे ही है।
ग्रह के कुछ सबसे ताकतवर गुबरैले।
हर एक अपने वज़न से सौ गुना ज़्यादा वज़न उठा सकता है।
लक्ष्य है अपने विरोधी को उठाकर लट्ठे से नीचे फेंकना।
कीटाणुओं की दुनिया के सूमो पहलवान।
यह लट्ठा उसका हो गया।
और इसके साथ मौक़ा मिला साथी पाने का।
युवा बाज़ की नज़र अभी से हमारी नज़र से दोगुनी तेज़ हो गई है।
चार सप्ताह की आयु में ही, वह लगभग पूरी वयस्क हो गई है।
उसके ज़्यादातर पंख निकल आए हैं।
जल्दी ही यह उड़ने लगेगी।
तब तक, नन्हा गिलहरी चैन से रह सकता है।
पर ज़्यादा चैन से नहीं।
पतझड़ आने में कुछ समय बाकी है और बलूत के फल आख़िरकार पक गए हैं।
जब गर्मियों के मध्य की रातें आती हैं,
तो हवा में जादू होता है।
अंधकार में नाचते हुए हज़ारों नन्हे जुगनू।
अपने लट्ठे के अंदर, नन्ही जंपिंग चुहिया आख़िरकार जाग गई है।
पर अब, भूख से मरने वाली हालत हो गई है।
इसे खाना ढूँढना होगा।
और इसका मतलब है रात में निकलने की हिम्मत करना।
जंगल की धरती पर अजीब-अजीब चीज़ें हरकत में आ रही हैं।
और प्रकृति के सबसे अजीब नज़ारों में से एक प्रकट होने वाला है।
सत्रह साल तक, भूमि के नीचे कीटडिंभों के रूप में खाने के बाद
सिकेडा अंततः सतह पर आ रहे हैं।
और अब, उनके पास जीने के कुछ ही दिन शेष हैं।
दौड़ शुरू हो गई है।
पूरा जीवन भूमि के नीचे अकेले बिता कर
लाखों नन्हे सिकेडा नियत करके इस क्षण में बाहर निकले हैं।
यह धरती के सबसे बड़े स्थानांतरगमनों में से एक है।
आज रात, वे अपरिपक्व कीटाणुओं से वयस्कों में परिवर्तित होंगे।
कल, वे संबंध बनाएँगे, और फिर मर जाएँगे।
बहुत से तो पूरी रात भी नहीं जी पाएँगे।
पर इनकी बेहिसाब संख्या सुनिश्चित करेगी कि अधिकतर बच्चे पैदा करने तक तो जी ही लेंगे।
और जंगल की भी दावत हो जाएगी।
पर जंपिंग चुहिया शाकाहारी ज़्यादा है।
वह छोटे बीजों और कुकुरमुत्तों की तलाश में है।
टिम्बर रैटलस्नेक महीनों तक बिना खाए रह सकते हैं।
अभी के लिए, चूहे जितना कुछ बिल्कुल सही रहेगा।
अंधेरे में खाना ढूँढना ख़तरनाक काम है...
बशर्ते तुम्हारे पास...
कोई गुप्त महाशक्तियाँ हैं।
कदाचित गुरुत्वाकर्षण शक्ति को चुनौती देते हुए, यह दो मीटर ऊँचा कूद सकती है।
इसके पैरों और टाँगों की बड़ी-बड़ी पेशियाँ और साथ ही इसका छोटा आकार...
इसकी मदद करते हैं जंगल में घात लगाए बैठे ख़तरे से उछल कर दूर जाने में।
और आशा है अधिक सुरक्षित खाने की जगहों पर जाने में।
जब गरमी पतझड़ में बदलने लगती है,
जंगल एक जादुई सुनहरे दौर में प्रवेश करता है।
पर इसके साथ ही आता है एक नया ख़तरा।
छोटा बाज़ एक मरियल नन्हे चूज़े से बड़े होकर...
मज़बूत पंखों वाला उड़ने योग्य...
आकाशीय हत्यारा बन गया है।
उसके पंखों का विस्तार एक मीटर है।
और वह 60 किलोमीटर प्रति घंटा की रफ़्तार से उड़ सकती है।
छोटे जानवरों के लिए एक निगाह आकाश की ओर रखना अच्छा होगा।
और केवल बाज़ों के लिए नहीं।
वह क्षण जिसका नन्हे गिलहरी को इंतज़ार था।
पके हुए बलूत के फल।
पके फलों का गिरना एक-दो सप्ताह तक ही चलता है तो इन्हें इकट्ठा करके रखना होगा।
वह अपने बड़े-बड़े फूले गालों में एक से अधिक फल भर सकता है।
एक अहम कौशल जब आपको पूरी सर्दियाँ जीवित रहने के लिए हज़ारों चाहिए होंगे।
पर इसका भंडार पर्याप्त तेज़ी से नहीं बढ़ रहा।
कोई इसके गुप्त कोष में डाका डाल रहा है।
वह बड़ा नर गिलहरी।
जितना ज़्यादा यह नन्हा गिलहरी जमा करता है...
उतना ज़्यादा उसका पड़ोसी चुराता है।
और सोने पे सुहागा...
आसपास के कई फल बेकार हैं।
एकॉर्न वीविल के डिंभ अंदर बड़े हो रहे हैं।
अब वे जैली बीन के आकार के हो गए हैं, और उनका नर्सरी से निकलने का समय आ गया है।
करने से कहना कहीं आसान है।
पर खाली फल भी बरबाद नहीं होते।
एकॉर्न चींटियों की एक नई पीढ़ी के लिए एक नया घर।
उधर अपने आरामदेह लट्ठे में,
जंपिंग चूहिया अभी से अपना बिस्तर तैयार कर रही है।
वह कुछ ही महीनों से जागी हुई है।
अब एक और लंबी नींद का समय है।
पर नन्हे गिलहरी के पास आराम का समय कहाँ।
पतझड़ का मौसम ख़त्म होने को है,
और उसके सर्दियाँ जीवित काट पाने की संभावना अंधकारमय लग रही है।
उसे और फलों की ज़रूरत है।
अब उसके सामने एक ही रास्ता है।
दुश्मन के क्षेत्र में घुसने का साहस करने का समय आ गया है।
बड़ा नर गिलहरी चोरी करने को भले ही तैयार हो...
पर वह बाँट कर खाने को कतई तैयार नहीं है।
युवा गिलहरी रंगे हाथों पकड़ा गया है।
जंगल का यह हिस्सा इतना बड़ा नहीं कि इसमें दोनों रह सकें।
पर वह हमेशा तो भागता नहीं रह सकता।
अब तो लड़ाई करनी ही पड़ेगी।
क्षतिग्रस्त और पराजित, बड़ा नर दुम दबाकर भाग गया है।
और लगता है अब वह जल्दी वापस नहीं आएगा।
कभी-कभी जब आप छोटे होते हो, जीवन दर्दनाक रूप से छोटा हो सकता है।
पर यह नन्हा गिलहरी उसके पूरे मज़े ले रहा है।
एक बड़े, निर्जन जंगल में...
उसने अपना एक क्षेत्र हासिल किया है...
ढेरों फल इकट्ठे किए हैं...
और छोटा होने की चुनौतियों पर विजय प्राप्त कर ली है।
सर्दियाँ गुज़ारने के लिए सभी ज़रूरी आवश्यक चीज़ें प्राप्त करके...
अंततः. अब वह आराम कर सकता है...
और एक और बसंत के सपने देख सकता है।
उपशीर्षक अनुवादक: मृणाल अग्रवाल